
Preşedintele Comisiei Europene, dl. Jose Manuel Durão Barroso, şi 
comisarul pentru multilingvism, dl. Leonard Orban, şi-au exprimat dorința de a 
constitui un grup de personalități active în domeniul culturii, care să aibă sarcina 
de a le oferi sfaturi în ceea ce priveşte contribuția multilingvismului la dialogul 


intercultural şi la înţelegerea reciprocă a cetăţenilor în Uniunea Europeană. 


Prezidat de dl. Amin Maalouf, scriitor, grupul este constituit din: 

Dna Jutta Limbach, preşedintă a Goethe Institut, 

Dna Sandra Pralong, expertă în comunicare, 

Dna Simonetta Agnello Hornby, scriitoare, 

DI. David Green, preşedintele EUNIC, rețeaua institutelor naţionale 
culturale (European Network of National Cultural Institutes), 
fost director general al British Council, 

DI. Eduardo Lourenço, filosof, 

DI. Jacques de Decker, scriitor, secretar permanent al „Academie Royale 
de Langue et de Littérature françaises”, Belgia, 

DI. Jan Sokol, filosof, fost ministru al educaţiei al Republicii Cehe, 

DI. Jens Christian Grøndahl, scriitor, 


DI. Tahar Ben Jelloun, scriitor. 


S-au organizat trei serii de reuniuni la Bruxelles, în iunie, octombrie şi 
decembrie 2007. Redactat de către dl. Maalouj, prezentul raport se inspiră din 
ideile ansamblului membrilor grupului şi reflectă conținutul dezbaterilor 


acestora. 


Diversitatea lingvistică constituie o provocare pentru 
Europa. Este însă vorba, după părerea noastră, despre o provocare 
salutară. 

Pentru a putea administra în mod eficient această 
diversitate, Uniunea Europeană trebuie să abordeze anumite aspecte 
care, în lumea actuală, au devenit prioritare şi nu mai pot fi ignorate 
fără a compromite viitorul. Cum putem contribui la convieţuirea 
armonioasă a unei multitudini de populații diferite? Cum li se poate 
conferi acestora sensul unui destin comun şi al unei apartenenţe 
comune? Este necesară definirea unei identități europene? Ar putea 
aceasta să se adapteze tuturor aspectelor noastre diferite? Ar putea 
aceasta să permită integrarea componentelor de altă origine decât cea 
europeană? Este compatibil respectul pentru diferenţele culturale cu 
respectul pentru valorile fundamentale? 

Am dorit să abordăm aceste aspecte deosebit de delicate, 
cu  franchețe şi seninătate. Invitaţi să  reflectăm asupra 
multilingvismului şi a felului în care acesta ar putea influenţa 
integrarea europeană şi dialogul dintre culturi, am ales să lăsăm la o 
parte atât supozițiile noastre optimiste cât şi cele mai alarmante, 
pentru a pleca de la constatarea cea mai neutră cu putință: în orice 
societate umană, diversitatea lingvistică, culturală, etnică sau 


religioasă prezintă atât avantaje cât şi inconveniente, constituind 


deopotrivă o sursă de îmbogățire cât şi una de tensiuni. O atitudine 
înțeleaptă constă în recunoaşterea complexității fenomenului, 
încercând maximizarea efectelor pozitive ale acestuia şi minimizarea 
celor negative. Acestea sunt criteriile care au stat la baza reflexiilor 
noastre între iunie şi decembrie 2007. 

Cu toate că suntem convinşi că asemenea aspecte vor 
continua să fie dezbătute de multe dintre generaţiile care vor urma, am 
încercat să oferim câteva răspunsuri şi să propunem liderilor europeni, 
precum şi cetăţenilor noştri, o posibilă orientare, animați fiind, pe tot 
parcursul reuniunilor noastre, de convingerea fermă potrivit căreia 
proiectul european întreprins după sfârşitul celui de-al doilea război 
mondial este unul dintre cele mai promițătoare pe care omenirea le-a 
cunoscut vreodată şi, în special, de convingerea potrivit căreia o 
gestionare eficace a diversităţii noastre lingvistice, culturale şi 
religioase ar oferi un model de referință indispensabil unei lumi 
afectate, în mod tragic, de gestionarea haotică a propriei sale 


diversităţi. 


Principiile 


Se înţelege de la sine că multitudinea limbilor impune 
anumite constrângeri, că aceasta influenţează funcționarea instituţiilor 


europene şi că presupune un anumit cost în materie de bani şi de timp. 


Costul respectiv ar deveni chiar prohibitiv, dacă s-ar dori să se acorde, 
pe deplin, unor zeci de limbi, locul pe care locutorii acestora şi l-ar 
putea dori în mod legitim. 

În faţa unei astfel de diversităţi, este mare tentaţia de a 
accepta o situație de fapt în care o singură limbă, engleza, ar ocupa un 
loc preponderent în cadrul activităților instituţiilor europene, în care 
alte două sau trei limbi ar reuşi să păstreze, pentru încă o vreme, o 
prezenţă din ce în ce mai redusă, în timp ce marea majoritate a 
limbilor noastre nu ar mai avea decât un statut simbolic şi nu ar mai fi 
utilizate aproape niciodată în reuniunile comune. 

Credem că o astfel de evoluție nu este una de dorit. 
Deoarece aceasta ar aduce prejudicii intereselor economice şi 
strategice ale continentului, precum şi tuturor cetăţenilor săi, oricare ar 
fi limba maternă a acestora şi deoarece o astfel de evoluţie ar fi 
contrarie însuşi sensului proiectului european, din mai multe puncte de 


vedere: 


I — Respectul diversităţii noastre lingvistice nu semnifică 
numai luarea în considerare a unei realități culturale, produs al istoriei, 
ci constituie fundamentul însuşi al ideii europene aşa cum s-a conturat 
din ruinele conflictelor care au marcat secolul al XIX-lea şi prima 
Jumătate a secolului XX. 

În timp ce cea mai mare parte a naţiunilor europene s-au 
construit pe soclul limbilor identitare ale acestora, Uniunea Europeană 


nu se poate construi decât pe soclul diversităţii sale lingvistice. Ceea 


ce, din punctul nostru de vedere, este încurajator. Faptul potrivit 
căruia sentimentul de apartenență comună este fondat pe diversitatea 
lingvistică şi culturală constituie un puternic antidot împotriva 
fanatismelor în care a degenerat deseori afirmarea identitară, în 
Europa şi în afara ei, în trecut ca şi în prezent. 

Născută din voinţa diverselor popoare din care este 
alcătuită, care au ales în mod liber să se unească, Uniunea Europeană 
nu are nici vocaţia, nici capacitatea de a estompa diversitatea acestora. 
Dimpotrivă, Uniunea are drept misiune istorică de a păstra, de a 
armoniza, de a aplana şi de a cultiva această diversitate, iar noi credem 
că este capabilă de a realiza toate acestea. 

Credem că Uniunea este chiar în măsură să ofere întregii 


umanității modelul unei identități fondate pe diversitate. 


II — Europa se întreabă astăzi cu privire la identitatea sa şi 
la posibilitatea de a defini ceea ce o alcătuieşte fără a practica 
excluziunea şi rămânând în acelaşi timp deschisă spre lume. Credem 
că forma cea mai constructivă, cea mai senină şi cea mai sănătoasă 
prin care Europa poate aborda acest aspect delicat constă în reflectarea 
asupra propriei sale diversităţi lingvistice. 

Identitatea Europei nu este o pagină albă şi nici una scrisă 
deja şi tipărită. Este o pagină care este pe cale de a fi scrisă. Există un 
patrimoniu comun, artistic, intelectual, material şi moral, de o bogăție 
nemaiîntâlnită, având puţini termeni de comparație în istoria 


umanității, clădit pe o serie de generaţii succesive şi care merită să fie 


păstrat, recunoscut şi transmis. Orice european, oriunde trăieşte, de 
oriunde vine, trebuie să aibă posibilitatea de a-şi însuşi acest 
patrimoniu şi de a-l recunoaşte ca fiind al său, fără aroganță, ci cu 
mândrie legitimă. 

Cu toate acestea, patrimoniul nostru nu este un catalog 
complet. Fiecare generație are datoria de a-l îmbogăţi, în toate 
domeniile, fără excepție, potrivit sensibilităţii fiecăruia şi în funcție de 
diversele influenţe care, în epoca noastră, se manifestă din toate 
colţurile planetei. 

Cei care sosesc în Europa, iar în această formulare putem 
cuprinde persoane la fel de diverse precum imigranții, resortisanţii 
noilor ţări membre, precum şi tinerii europeni din toate ţările care 
încep să descopere viaţa, trebuie să fie îndrumați în mod constant spre 
această cale dublă, şi anume spre dorinţa de a-şi însuşi patrimoniul 


comun şi spre cea de a-şi aduce propria contribuţie la acesta. 


III — Dacă se dovedeşte indispensabil ca Europa să 
încurajeze diversitatea expresiei culturale, este tot atât de 
indispensabil ca aceasta să afirme universalitatea valorilor esențiale. 
Este vorba despre două aspecte ale aceluiaşi credo fără de care ideea 
europeană şi-ar pierde sensul. 

Rațiunea de a exista a proiectului european, aşa cum a fost 
întreprins la sfârşitul celui de-al doilea război mondial, constă în 
aderarea la anumite valori. Valorile respective au fost deseori 


formulate de gânditori europeni, însă acestea au fost elaborate, în mare 


măsură, în urma unei reacții sănătoase la unele episoade sângeroase şi 
degradante din istoria europeană însăşi. 

Uniunea Europeană a fost creată ca antidot împotriva 
războaielor devastatoare, a iniţiativelor totalitare, a rasismului şi a 
antisemitismului. Primii paşi ai procesului de construcţie europeană au 
coincis, de asemenea, cu sfârşitul epocii coloniale şi marchează o 
schimbare în natura raporturilor dintre Europa şi restul lumii. 

Nu este niciodată simplu de definit într-un mod precis, şi 
mai ales exhaustiv, ceea ce reprezintă valorile la care orice persoană 
poate adera pentru a avea pe deplin un loc sub acoperişul european. 
Însă această inexactitate, rezultată dintr-o precauţie intelectuală 
legitimă, nu înseamnă că trebuie să ne resemnăm la relativizare în 
ceea ce priveşte capitolul valorilor fundamentale. Apărarea demnității 
ființei umane, bărbat, femeie sau copil, a integrității sale fizice şi 
morale, împiedicarea degradării mediului natural al acesteia, refuzarea 
oricărei umiliri şi a oricărei discriminări abuzive legate de culoarea 
pielii, religie, limbă, origine etnică, sex, vârstă, handicap etc. 
reprezintă valori pe care nu le putem transgresa în numele unei 


specificităţi culturale oarecare. 


Intr-un cuvânt, ideea europeană ne pare fondată pe două 
exigente inseparabile: universalitatea valorilor comune şi diversitatea 
expresiilor culturale. Diversitatea lingvistică, în special, reprezintă, 


din motive istorice, o componentă majoră şi, de asemenea, aşa cum ne 


vom strădui să demonstrăm, un mijloc extraordinar de integrare şi 


armonizare. 


Orientarea propusă 


În lumina principiilor afirmate anterior, am încercat să găsim 
o soluţie care să fie deopotrivă ambițioasă şi realistă. 

Ambiţioasă, deoarece obiectivul de atins nu este acela de „a 
amâna inevitabilul”, ci, dimpotrivă, de a permite ancorarea în mod 
durabil a diversității lingvistice în viața europenilor, cetăţeni, popoare 
şi instituţii; ambițioasă, deoarece soluția ar trebui să poată funcționa 
oricare ar fi numărul de limbi luate în considerare şi, de asemenea, 
deoarece scopul nu este doar acela de a găsi un compromis care să nu 
fie prejudiciabil integrării europene, scopul este de a găsi o cale care 
să permită avansarea semnificativă în direcția integrării europene. 

În acelaşi timp, abordarea noastră se vrea a fi una realistă. Pe 
parcursul schimburilor noastre, am avut în vedere în mod constant 
faptul că reflexia noastră nu ar avea niciun sens decât dacă aceasta ar 
rezulta în propuneri care se pot aplica la faţa locului. Nu există, 
desigur, soluții simple pentru probleme atât de complexe, dar este 


important să se fixeze o linie de sosire. 

Abordarea noastră presupune două idei care sunt, de fapt, 


două fațete ale aceleiaşi propuneri: 


A — Relațiile bilaterale între popoarele Uniunii Europene ar 
trebui să se desfăşoare, în mod prioritar, mai degrabă în limbile celor 
două popoare în cauză decât într-o limbă terță. 

Acest fapt implică ca fiecare din limbile europene să aibă, în 
fiecare din ţările Uniunii, un grup semnificativ de locutori competenți 
şi suficient de motivaţi. 

Numărul acestora ar varia, desigur, în funcție de limbi, dar ar 
trebui să fie peste tot suficient de mare pentru ca locutorii respectivi să 
se poată ocupa de toate aspectele — economice, politice, culturale etc. 


— din cadrul relaţiilor „binare” dintre cele două ţări în cauză. 


B — Pentru ca aceste contingente de locutori să se poată 
constitui, Uniunea Europeană ar trebui să susțină noţiunea de limbă 
personală de adopție. 

Ideea din spatele noțiunii este următoarea: fiecare european 
ar trebui să fie încurajat să aleagă în mod liber o limbă distinctă, 
diferită de limba sa identitară şi diferită, de asemenea, de limba sa de 


comunicare la nivel internaţional. 


Potrivit concepţiei noastre, limba personală de adopție nu ar 
fi în niciun caz o a doua limbă străină, ci mai degrabă un fel de o a 


doua limbă maternă. 

Învăţată în mod intens, vorbită şi scrisă fluent, aceasta ar fi 
introdusă în parcursul şcolar şi universitar al oricărui cetăţean 
european, precum şi în curriculumul profesional al fiecăruia. 

Învăţarea limbii respective ar fi urmată de familiarizarea cu 
țara sau ţările în care limba respectivă este practicată, cu literatura, 
cultura, societatea şi istoria asociate cu această limbă şi cu locutorii 


acesteia. 


Prin această abordare, sperăm să depăşim rivalitatea actuală 
dintre limba engleză şi celelalte limbi, rivalitate care se traduce printr- 
o diminuare a rolului acestora din urmă şi care este, de asemenea, în 
detrimentul limbii engleze şi a locutorilor acesteia. 

Făcând distincţia clară, în momentul alegerii, între o limbă de 
comunicare la nivel internaţional şi o limbă personală de adopție, 
europenii ar fi încurajați să ia două decizii distincte, în materie de 
învăţare a limbilor străine, una determinată de nevoile de comunicare 
în limba cu răspândirea cea mai mare, alta ghidată de o serie de 
motivații personale legate de parcursul individual sau familial, de 
legăturile afective, de interesul personal, de preferinţele culturale, de 
curiozitatea intelectuală etc. 

Pentru fiecare din aceste decizii, opţiunile ar fi cât mai ample 
cu putință. 

În ceea ce priveşte limba de comunicare la nivel 


internațional, suntem conştienţi că cea mai mare parte a indivizilor ar 

opta în prezent pentru limba engleză. Unii dintre ei ar putea alege însă 
franceza, spaniola, portugheza, mandarina sau multe altele. 

În ceea ce priveşte limba personală de adopție, alegerea este 
în mod virtual nelimitată. Se înţelege de la sine că o mare parte dintre 
europeni ar opta pentru una din limbile emblematice majore care au 
jucat un rol predominant în istoria continentului; astfel, declinul 
acestora ar putea fi înfrânat, iar parcursul lor ar cunoaşte o nouă fază 
de expansiune. 

În acelaşi timp, limbile cu un număr mai redus de locutori, 
chiar şi cele care sunt limbi minoritare, ar beneficia de o stimulare fără 
precedent. Logica unei politici bazate pe limba personală de adopție 
presupune că alegerea unei limbi se decide în acelaşi mod în care se 
alege o profesie. Devenind fluent într-o limbă relativ rară ar conferi 
persoanei în cauză un avantaj suplimentar, comparabil celui oferit de o 
specializare rară într-un domeniu de vârf. Cu timpul, indivizii s-ar 
repartiza între toate limbile, de manieră, evident, inegală, dar totuşi 
semnificativă. 

Şi, în special, durabilă. Una dintre consecinţele majore ale 
abordării pe care o propunem constă în faptul că fiecare limbă 
europeană ar avea propriul loc privilegiat în schimburile bilaterale cu 
toți partenerii europeni, că nicio limbă nu ar fi condamnată să dispară, 
că nicio limbă nu ar fi redusă la statutul de dialect local. Astfel, 
locutorii nativi ai limbii respective, oricât de puţini ar fi, nu s-ar mai 


simţi neapreciaţi, excluşi, nici izolați. 

A neglija o limbă înseamnă a-şi asuma riscul ca locutorii 
acesteia să-şi piardă interesul pentru proiectul european. Niciun 
individ nu poate susține Uniunea Europeană decât având sentimentul 
că cultura sa specifică şi în primul rând limba sa sunt pe deplin 
respectate şi că integrarea ţării sale în Uniune contribuie la afirmarea 
propriei culturi şi limbi şi nu la marginalizarea acestora. Multe dintre 
perioadele de criză la care am fost martori, în Europa şi în afara ei, îşi 
au originea în faptul că o anumită comunitate a simțit, într-o anumită 
perioadă din trecut, că limba sa nu era respectată. Trebuie să fim 
vigilenţi pentru a evita ca astfel de sentimente să se dezvolte în anii şi 
deceniile viitoare şi să pună în pericol coeziunea europeană. 

Fiecare limbă este produsul unei experienţe istorice unice, 
fiecare limbă este expresia unei memorii, al unui patrimoniu literar, al 
unor aptitudini specifice şi constituie fundamentul legitim al unei 
identități culturale. Limbile nu sunt interschimbabile, niciuna dintre 
ele nu este indispensabilă, niciuna nu este superfluă. Păstrarea tuturor 
limbilor din patrimoniul nostru, inclusiv a limbilor europene 
ancestrale, precum latina şi greaca veche, încurajarea răspândirii, chiar 
şi a limbilor minoritare, în restul continentului sunt aspecte intrinseci 
ale ideii înseşi de o Europă caracterizată de pace, cultură, 


universalitate şi prosperitate. 


Efectele scontate 

Fidelă idealurilor care constituie rațiunea de a fi a Europei 
moderne, abordarea propusă de noi ar trebui, de asemenea, să aibă 
efecte concrete în ceea ce priveşte calitatea vieţii cetățenilor, calitatea 
raporturilor între națiunile europene, relațiile continentului european 
cu restul lumii, coexistența armonioasă a culturilor în sânul 
societăților noastre, buna funcționare a instituțiilor comunitare şi, în 


sens mai general, continuarea şi consolidarea construcției europene. 


1 — Pentru toţi cetăţenii europeni, tineri sau bătrâni, învăţarea 
intensivă şi aprofundată a unei limbi şi a întregii culturi difuzate prin 
intermediul acesteia ar constitui un factor important de dezvoltare. 

În sânul unei civilizaţii în care comunicarea devine atât de 
importantă şi în care timpul liber se extinde, a adăuga la propria 
existență această incursiune într-un alt univers lingvistic şi cultural nu 
poate decât să ofere mari satisfacţii profesionale, intelectuale şi 
emoționale. 

Mai mult, cunoaşterea unei limbi personale de adopție şi 
familiarizarea cu universul locutorilor acesteia ar trebui să ducă la o 
viziune a lumii mai deschisă spre ceilalți şi să consolideze sentimentul 
de apartenenţă la Europa, nu în detrimentul apartenenţei la ţara natală 
sau la cultura de origine, ci în sprijinul acestei apartenenţe, cu atât mai 


mult cu cât, în raporturile sale cu locutorii limbii sale personale de 

adopție, un cetăţean european ar tinde în mod natural să le facă 
cunoscute acestora propria ţară şi cultură. 

Din punct de vedere personal, totul pare să indice că limba 
engleza va fi, pe viitor, din ce în ce mai necesară, însă din ce în ce mai 
puţin suficientă. În timp ce, în anumite domenii de activitate, 
cunoaşterea acesteia este, în mod practic, deja imperativă, includerea 
în propriul curriculum vitae a unei limbi care este deja menţionată de 
toți ceilalți candidați nu dă solicitantului niciun atu suplimentar în 
găsirea unui loc de muncă sau în exersarea unei activități. Acesta este 
deseori cazul în prezent şi va fi din ce în ce mai mult pe viitor. 
Indivizii vor trebui să se poată distinge în alt mod pentru a se 
diferenția, pentru a-şi marca propriul domeniu specific şi pentru a 
dispune, astfel, de un profil profesional cât mai avantajos. În acest 
scop, fiecare va avea nevoie în mod imperativ de o altă limbă, limba 
sa personală, limba sa distinctivă, mai puţin răspândită decât engleza 
şi diferită, de asemenea, de cea pe care o are în comun cu compatrioții 
săi. 

În ceea ce priveşte europenii a căror limbă maternă ocupă un 
loc preponderent în lume, şi aici ne referim în primul rând la britanici, 
dobândirea unei limbi personale de adopție este în mod probabil cu 
atât mai crucială decât pentru ceilalți, având în vedere că tentația de a 
se închide în carapacea creată de monolingvism este mai puternică 
decât în alte cazuri. Fără efortul deosebit de a promova, de la cea mai 
fragedă vârstă, învățarea intensivă a unei limbi suplimentare, avantajul 


de care beneficiază în prezent locutorii limbii engleze s-ar diminua în 

scurt timp, iar globalizarea limbii materne a acestora s-ar repercuta în 
mod negativ asupra competitivităţii lor, atât individuale, cât şi 
colective. Această evoluție paradoxală a fost subliniată în mod 
remarcabil în cadrul unui studiu recent efectuat la cererea British 
Council. 

Ar trebui poate subliniat faptul că este de dorit ca unii 
europeni să aleagă limba engleză ca limbă personală de adopție, după 
exemplul lui Joseph Conrad care avea drept limbă maternă limba 
poloneză, drept limbă de comunicare la nivel internațional limba 
franceză şi care a devenit unul din cei mai mari scriitori de limbă 
engleză. Este important ca limba engleză să păstreze şi să afirme mai 
degrabă locul eminent pe care îl merită ca limbă a culturii decât să fie 
redusă la un rol de instrument de comunicare globală, un rol care 


flatează, dar reduce şi, în mod potențial, sărăceşte. 


2 — În măsura în care abordarea pe care o propunem pune 
accentul pe caracterul bilateral al relațiilor lingvistice dintre diferite 
țări, aceasta ar trebui să influenţeze în mod pozitiv calitatea 
raporturilor dintre europeni, indivizi şi popoare. 

Credem într-adevăr că această calitate s-ar ameliora în mod 
semnificativ dacă fiecare s-ar putea exprima mai degrabă într-o limbă 
pe care o stăpâneşte bine, limba sa proprie sau cea a unui partener, 


decât prin intermediul unei a treia limbi, cum se întâmplă deseori în 
' English Next, de David Graddol, 2006. 

prezent, pe care nu o stăpâneşte atât de bine. Studii recente tind chiar 
să demonstreze că rezultatele negocierilor comerciale îşi ating scopul 
mult mai des atunci când fiecare dintre parteneri se simte liber să se 
exprime în propria sa limbă. 

Vorbind despre calitatea raporturilor, ne referim concomitent 
la eficacitatea schimburilor, la subtilitatea relațiilor umane, precum şi 
la intensitatea şi trăinicia schimburilor interumane în sânul vastei 
familii europene. 

Europa a fost clădită pe meterezele mai multor secole de 
conflicte între națiunile sale şi în special între vecini. Astfel, învăţarea 
limbii unui partener care se dovedeşte a fi fost un vechi inamic este un 
act important, atât datorită semnificației sale simbolice cât şi datorită 
efectelor sale practice. 

În vederea consolidării coeziunii între ţările Uniunii, nu este 
suficient ca acestea să aparțină în totalitate unei entități unice, ci este 
necesar, de asemenea, ca schimburile bilaterale între fiecare ţară şi 
fiecare dintre partenerii săi să fie cimentate prin intermediul unor 
afinități puternice care să se bazeze în special pe locul privilegiat pe 
care l-ar ocupa pentru cetăţenii fiecăreia dintre ele, limba celuilalt. 

În ciuda eforturilor întreprinse de unele dintre principalele 
țări fondatoare, precum Franța şi Germania, se poate constata o 
erodare treptată a cunoştinţelor limbii naționale a țării vecine în 
detrimentul învățării unei limbi de circulație internațională care e 
considerată ca fiind mai utilă. Inversarea acestei traiectorii care pare a 


fi ireversibilă presupune ruperea radicală cu logica tradițională în 

învăţarea limbilor, disociind în mod net între cele două opțiuni 
disponibile, una făcându-se în funcţie de aria de răspândire globală a 
unei limbi, cealaltă în funcție de limba personală de adopție, în 
funcție de oricare alte criterii, foarte variate, foarte subiective; 
ajutându-i pe oameni în a avea de ales între consideraţiile de ordin 
utilitar şi afinitățile culturale, s-ar conferi o puternică semnificație 
învăţării fiecărei limbi europene, care ar putea fi limba unei ţări 


îndepărtate, însă câteodată şi cea a țării învecinate. 


3- Avantajele abordării propuse de noi ar fi tot atât de 
semnificative pentru relațiile dintre Europa şi restul lumii. 

Dacă este probabil ca majoritatea concetăţenilor noştri să 
aleagă limba unei alte ţări a Uniunii ca limbă personală de adopție, 
este tot atât de probabil ca mulți dintre ei să opteze pentru limbile 
vorbite pe alte continente. Ne gândim astăzi cu precădere la limbile 
țărilor importante din Asia, care au devenit partenere economice 
majore. 

Argumentele înaintate în favoarea Europei ar putea fi 
reiterate parțial la scară mondială. Faptul că relațiile cu diversele ţări 
sunt dirijate de cetăţeni europeni care au studiat în mod intens limba 
tării vizate, cultura acesteia, societatea, istoria, legile, instituţiile sale, 
constituie o evoluţie pozitivă, care nu poate decât să creeze avantaje în 
favoarea Uniunii, pe toate planurile. Un economist a remarcat în mod 


corespunzător faptul că un om care nu vorbeşte decât o singură limbă 

internațională poate să cumpere în continuare, oriunde în lume, tot 
ceea ce îşi doreşte; dar că în cazul în care acest om ar dori să vândă 
mai degrabă decât să cumpere, ar fi în interesul său să cunoască limba 
potențialului cumpărător. Situaţia nu este evidentă, însă este evident 
faptul că cei care au învăţat limbile partenerilor comerciali dețin un 
avantaj hotărâtor asupra celor care nu le-au învăţat. 

Interesul Europei este de a avea contingente semnificative de 
vorbitori pentru toate limbile lumii. Strategia pe care o propunem ar 
trebui să favorizeze o astfel de evoluţie. Conform mentalului nostru, 
alegerea limbii personale de adopție ar fi, încă o dată, alegerea cea 
mai vastă şi cea mai liberă cu putință. Nicio limbă nu ar trebui 
neglijată, deoarece fiecare deschide orizonturi profesionale, culturale 
şi de altă natură, cetăţenilor, ţărilor, precum şi continentului în 


ansamblul său. 


4 - Grupul nostru s-a întrebat pentru multă vreme cu privire 
la maniera în care poate fi evitată repercutarea negativă a diversității 
culturale asupra coexistenței armonioase în interiorul societăților 
europene. 

Fenomenul imigrației capătă proporții tot mai mari în viața 
politică, economică, socială şi intelectuală a continentului. Am putea 
spune despre acest fenomen ceea ce spunem cu referire la diversitatea 
europeană în general, cu alte cuvinte că este vorba despre o sursă de 


îmbogăţire şi de tensiune deopotrivă, iar o politică judicioasă este una 

care, prin recunoaşterea întregii complexități a acestui fenomen, ar 
încerca să sporească avantajele şi să diminueze neajunsurile. Ni se 
pare că abordarea pe care o propunem în vederea administrării 
diversității lingvistice ar putea să contribuie în mod semnificativ la 
acest dublu obiectiv. 

Pentru imigranţi, limba personală de adopție ar trebui să fie, 
ca regulă generală, limba ţării în care aceştia au ales să se stabilească. 
O cunoaştere aprofundată a limbii naționale şi a culturii difuzate prin 
intermediul acesteia reprezintă un element indispensabil al integrării 
în societatea-gazdă, pentru a participa la viaţa economică, socială, 
intelectuală, artistică şi politică a acesteia. Ea reprezintă, de asemenea, 
un factor de adeziune al imigranţilor la Europa în ansamblul său, la 
proiectul său comunitar, la patrimoniul său cultural, precum şi la 
valorile sale fundamentale. 

În mod paralel şi, s-ar putea spune, reciproc, este esenţial ca 
tările Europei să înțeleagă importanţa pe care o are, pentru orice 
persoană imigrantă sau care provine dintr-o familie de imigranţi, 
conservarea cunoştinţelor referitoare la limba sa de origine. Un tânăr 
care uită limba strămoşilor săi uită, de asemenea, capacitatea de a 
comunica cu seninătate cu proprii săi părinți, ceea ce constituie un 
factor al turbulentelor sociale generatoare de violență. 

Afirmarea exacerbată a identităţii provine adeseori dintr-un 
sentiment de culpabilitate în raport cu cultura de origine, culpabilitate 
exprimată uneori printr-un exces de caracter religios. Pentru a 


reformula toate acestea, o persoană imigrantă sau care provine dintr-o 

familie de imigranţi, care şi-ar cunoaşte limba maternă, care ar putea 
să o transmită copiilor săi, care ar simți că limba şi cultura sa de 
origine sunt respectate în sânul societății-gazdă, ar avea mai puţin 
nevoie de a compensa prin alte modalități setea sa identitară. 

Faptul de a permite migranţilor, atât celor europeni cât şi 
celor non-europeni, să aibă uşor acces la limba lor de origine, faptul 
de a le permite să păstreze ceea ce s-ar putea denumi demnitatea lor 
lingvistică şi culturală, ni se pare a fi, încă o dată, un puternic antidot 
împotriva fanatismului. Apartenența religioasă şi apartenența 
lingvistică se află, în mod evident, printre cei mai puternici factori 
constitutivi ai unei identități. Însă aceştia funcţionează în mod diferit, 
aflându-se uneori în concurență. Apartenența religioasă este exclusivă, 
apartenenţa lingvistică însă nu. Disocierea între aceşti doi puternici 
factori identitari, dezvoltarea apartenenţei lingvistice şi culturale, nu în 
detrimentul religiei ci în cel al întrebuinţării identitare a religiei, ni se 
pare ca fiind o acţiune salutară care ar putea contribui la reducerea 
tensiunilor în sânul societăților europene ca şi pretutindeni în lume. 

În acelaşi mod în care imigranții ar fi încurajați să adopte în 
mod deplin limba ţării gazdă şi cultura difuzată prin intermediul 
acesteia, ar fi echitabil şi util ca limbile identitare ale imigranților să 
se numere şi ele printre limbile pe care europenii înşişi ar fi încurajați 
să le adopte. Este necesară crearea unei căi de ieşire din această relație 
cu sens unic, în care oamenii veniți de pretutindeni învaţă din ce în ce 
mai bine limbile europene, în timp ce, în ceea ce îi priveşte pe 


europeni, foarte puţini dintre ei fac efortul de a învăţa limbile vorbite 

de imigranţi. Aceştia au nevoie să simtă că limbile lor, patrimoniul lor 
literar şi cultural sunt cunoscute şi apreciate de către societăţile în care 
trăiesc şi suntem de părere că abordarea fondată pe limba personală 


de adopție ar putea contribui la eliminarea acestei neplăceri. 


5 — Grupul nostru de reflecţie nu s-a preocupat în mod vădit 
cu privire la efectele multitudinii limbilor asupra modului de 
funcționare al instituţiilor comunitare. Suntem totuşi de părere că 
punând accentul pe relațiile bilaterale de la o limbă la alta, abordarea 
propusă de noi ar fi de o asemenea natură încât să raționalizeze 
gestionarea diversității lingvistice în interiorul Uniunii, inclusiv în 
practica cotidiană a instituțiilor. 

Astfel, în loc să încercăm să descurcăm ițele unei ţesături 
imense care este practic imposibil de descurcat, compusă din zeci de 
limbi care îşi creează reciproc diverse combinaţii şi conexiuni posibile 
şi care suscită în mod inevitabil nenumărate recriminări, am putea mai 
degrabă să avem de-a face cu perechi de limbi, legate în mod direct, şi 
între care relațiile ar fi în principal gestionate de către locutorii 
comuni ai acestora, adică de persoanele cele mai profund ataşate, în 
egală măsură, acestor două limbi, şi cele mai în măsură să reînnoade 
legăturile între cele două popoare în discuţie. 

Ar fi de fapt de dorit ca pentru fiecare pereche de ţări să 
existe un organism bilateral şi bilingv — un institut, o fundaţie, o 


asociație sau chiar un simplu comitet — creat la inițiativa liderilor 

politici sau chiar de un grup de cetăţeni cu un ataşament specific față 
de cele două ţări, de limbile şi culturile acestora, deopotrivă. Acest 
organism ar lua inițiative în vederea dezvoltării cunoştinţelor 
reciproce, încercând să atragă interesul faţă de proiectele sale al 
autorităţilor naționale, regionale sau urbane, al instituţiilor şcolare şi 
universitare, al întreprinderilor, al asociaţiilor de profesori, de 
traducători, de scriitori sau de editori, al personalităților, al cetăţenilor 
activi etc. 

Printre numeroasele misiuni de care s-ar putea achita aceste 
numeroase organizaţii, una dintre cele mai importante ar fi de a se 
asigura că limba fiecărei ţări ar fi predată unui anumit număr de 
persoane ale ţării partenere, că programele şcolare şi universitare ar 
include stagii prelungite în cealaltă ţară, că instituţiile şi întreprinderile 
publice sau private i-ar susține pe cei care ar alege aceste limbi, pentru 
a le propune stagii, iar ulterior posturi. Am putea să ne imaginăm, de 
asemenea, nenumărate operațiuni de îngemănare între oraşe, chiar 
între sate, precum şi între instituţiile de învățământ, între asociaţiile 
sportive, între editori etc. 

Fiecare dintre aceste organisme bilaterale şi-ar îndrepta 
eforturile către reînnodarea legăturilor între locutorii celor două limbi 
pe care doreşte să le aducă împreună; dar este de la sine înţeles faptul 
că ar fi necesară instituirea, în fiecare ţară a Uniunii, a unor structuri 
similare care să conlucreze cu tot atât de multă pasiune în favoarea 


tuturor celorlalte ţări. Rezultatul scontat este o „ţesătură” deasă care să 

cuprindă întreaga Europă şi care ar consolida apartenenţa comună, 
restabilind în acelaşi timp identitatea fiecăruia. 

În acest sens, rolul instituţiilor comunitare ar fi acela de a 
contribui la conceperea cadrului general în care aceste relații 
lingvistice bilaterale ar fi clădite, acolo unde acestea încă nu există şi, 
eventual, de a la armoniza; de a centraliza informațiile cu privire la 
fiecare dintre aceste „perechi de limbi”, în special în scopul de a-i face 
pe unii să beneficieze de pe urma experienţelor celorlalți în vederea 
generalizării metodelor avantajoase, precum şi de a preveni utilizarea 
celor care se dovedesc a fi înşelătoare. În anumite cazuri, anume cel al 
relațiilor între două limbi foarte minoritare, instituţiile comunitare ar 
putea contribui financiar la programele de învăţământ, de formare 
profesională a profesorilor, de schimburi şcolare sau universitare, de 
traducere etc. Dar suntem de părere că, în general, această contribuție 
ar trebui să se reducă în mod progresiv până când sistemul ajunge să 
fie bine rodat pentru a funcționa şi să poată funcţiona la viteză 


constantă şi pe bază de resurse proprii. 


Implicațiile 


In cadrul prezentului raport, nu am avut intenția de a enumera 
măsurile care trebuie luate pentru a traduce pe teren orientarea 


preconizată. Ni s-a părut că, în această etapă, era mai întâi necesară 

stabilirea unui obiectiv şi încercarea de a-i convinge pe cetăţenii şi pe 
conducătorii noştri cu privire la pertinenţa acestuia. 

Cu toate acestea, am estimat că este necesar să consacrăm o 
parte importantă a lucrărilor noastre în favoarea implicațiilor practice 
ale recomandărilor noastre, pentru a verifica dacă acestea rămân 
perfect raționale şi realiste, păstrându-şi în acelaşi timp ambiția şi 
caracterul inovator, dacă ar fi posibilă punerea în aplicare fără 
dificultăți majore a acestora, fără întârzieri majore, fără costuri 
excesive şi care ar fi avantajele, în mod clar, ale tuturor ţărilor, ale 
tuturor culturilor, precum şi ale tuturor cetăţenilor, oricare ar fi limbile 
sau aşteptările lor cu privire la viitorul Europei. Acest fapt ne 


determină să facem următoarele observaţii: 


A - Este evident faptul că dorind ca orice persoană să fie 
încurajată să îşi aleagă în mod liber limba personală de adopție, 
recunoaştem un principiu care nu s-ar putea aplica instantaneu în 
fiecare oraş, în fiecare sat şi pentru toate limbile. Ca în cazul oricărui 
principiu de acest gen, acesta din urmă are ca scop indicarea unei căi, 
stabilirea unui obiectiv către care ar trebui să ne orientăm în cel mai 
bun mod cu putinţă. Ideea esențială în acest caz este că cele două sau 
trei limbi străine pe care cineva ar avea posibilitatea să le înveţe nu ar 
trebui stabilite în mod exclusiv „la vârf”, ci că această decizie ar trebui 
luată „la bază”, în alte cuvinte la nivelul şcolilor şi, din ce în ce mai 


mult, la nivelul cetăţenilor înşişi. 

B — Unul dintre avantajele abordării preconizate este faptul că 
aceasta nu necesită, pentru a putea fi implementată, să aştepte ca toți 
factorii de decizie la nivel național sau comunitar să se fi pronunțat. 
Fiecare persoană poate lua decizia de a-şi alege limba personală de 
adopție, fiecare ţară, fiecare oraş, fiecare comună, fiecare 
întreprindere, fiecare instituție de învățământ, poate lua inițiativele 
necesare în acest sens. 

Cu titlu exemplificativ, o instituţie de învăţământ şcolar ar 
putea hotărî să introducă în programa sa o limbă „imprevizibilă”, 
distinctivă, care nu face parte din limbile predate în mod obişnuit. 
Acest fapt s-ar putea realiza în cadrul unui schimb de experienţă cu o 
şcoală din ţara în care este vorbită limba aleasă. Operaţiunea nu 
necesită amploare, nici spectaculozitate. Să luăm de exemplu cazul 
unui oraş suedez îngemănat cu un oraş portughez sau al unui oraş 
italian îngemănat cu un oraş polonez. Autoritățile municipale ar putea 
favoriza crearea a două filiere şcolare paralele, fiecare adoptând limba 
celeilalte. Clasele astfel îngemănate ar putea efectua stagii prelungite, 
an după an, în ţara paralelă, ar putea participa la activităţi comune, 
stabili legături. Astfel de experienţe ar putea implica, de fiecare dată, 
nu mai mult de câteva zeci de elevi, însă în cazul în care ele s-ar 
generaliza, dacă ar exista sute şi mii de inițiative de acest fel — între 
țări, regiuni, oraşe, cartiere, instituţii, întreprinderi, asociații etc. — ar fi 


posibilă dezvoltarea unui puternic dinamism. 


21 


C — Acestea fiind spuse, rămânem convinşi că abordarea în 
cauză a problematicii lingvistice nu ar putea avea întregul impact 
scontat fără un angajament hotărât din partea responsabililor europeni. 

Deoarece este vorba de stabilirea unui obiectiv, de 
determinarea unei strategii de ansamblu în contextul căreia s-ar putea 
înscrie diverse inițiative, este important să fie luată o decizie în acest 
sens la cel mai înalt nivel şi în mod ideal în anul 2008, Anul european 
al dialogului intercultural. 

Uniunea Europeană s-a angajat deja în clădirea unei societăți 
a cunoaşterii, diversă şi armonioasă, competitivă şi deschisă către 
lume, precum şi în promovarea cunoaşterii limbilor. Ea a formulat cu 
precădere dorinţa ca două limbi străine să fie predate în fiecare ţară 
începând de la vârstele cele mai timpurii. Înscriindu-se în contextul 
acestei viziuni, grupul nostru de reflecţie a dorit să propună o cale de 
aplicare care să ia în considerare complexitatea fenomenului lingvistic 
în acest început de secol XXI, în speranţa de a facilita realizarea 
acestor obiective, de a amplifica efectele sale pozitive pentru fiecare 
cetățean şi pentru fiecare colectivitate şi de a instaura în mod durabil 
diversitatea lingvistică în calitate de soclu emblematic şi practic al 


procesului de construcție europeană. 


D - Predarea a numeroase limbi străine în țări care nu au 
acest obicei poate în mod evident pune probleme de natură logistică, 
financiară şi umană, care privesc în special formarea profesională a 


cadrelor didactice corespunzătoare în număr suficient, adaptarea 

şcolilor la noile cerinţe, precum şi gestionarea timpului. Însă astfel de 
obstacole pot fi depăşite mult mai uşor cu ajutorul mijloacelor 
tehnologice moderne. 

Astfel, este cu totul realist să ne imaginăm predarea unor 
cursuri on-line de către acelaşi profesor, unor elevi aflaţi în localități 
diferite, cu posibilitatea ca elevii să-i pună direct întrebări acestuia pe 
ecranele lor. În termeni tehnici, acest lucru este perfect realizabil în 
prezent şi ar putea chiar multiplica contactele între locutorii aceleiaşi 
limbi personale de adopție mult mai bine decât ar putea-o face un curs 
de limbă tradiţional. 

Acest lucru presupune fără îndoială o armonizare a orarelor, 
astfel încât aceleaşi sloturi orare să fie alocate predării limbilor în mai 
multe ţări deodată. Pe durata acestor ore de curs, fiecare elev european 
s-ar putea conecta la propriul său curs de limbă greacă, olandeză, 
română sau estoniană. Suntem convinşi că aceste orare comune ar da 
naştere ele însele unei dinamici proprii, eminamente favorabile, pe 
planul cunoaşterii, dezvoltăru individuale precum şi al cetăţeniei, mai 
ales în cazul în care acestea s-ar putea răspândi treptat pe întreg 
teritoriul european. 

Din punctul nostru de vedere, iată deci un exemplu elocvent 
al modului în care deciziile comunitare în materie ar putea facilita 
punerea în aplicare a noii orientări şi, totodată, după părerea noastră, o 
exemplificare a impactului pe care l-ar putea avea o nouă strategie 
lingvistică asupra consolidării ideii europene în mentalul cetăţenilor 


săi. 

E - Libera alegere a unei limbi personale de adopție nu se va 
putea face însă, fără îndoială, odată pentru totdeauna. În general, 
această alegere se va afla, în cazul copiilor, la latitudinea părinților şi a 
şcolii mai degrabă decât la cea a elevului însuşi, iar uneori, această 
alegere va fi readusă în discuţie într-un alt moment al vieții. Totuşi, 
avantajele rezultatelor obținute în primii ani se vor păstra şi vor 
reprezenta terenul mental de pregătire necesară în vederea învăţării 
unei limbi străine. De altfel, nu este necesar ca limba personală de 
adopție să fie întotdeauna aleasă din copilărie. Ea poate fi aleasă în 
orice moment din viață, inclusiv la pensionare, ceea ce oferă în 
prezent unor zeci de milioane de europeni perspectiva unei lungi 
perioade de timp liber pe care aceştia ar putea-o întrebuința în mod 
util printr-o familiarizare intensivă cu o altă limbă, o altă ţară, un alt 


popor sau o altă cultură. 


În cazul în care orientarea preconizată de noi ar fi adoptată, ar 
trebui, în mod evident, să ne preocupăm în amănunt de modalitatea de 
a o pune în aplicare în decursul următorilor ani. Această acțiune va 
avea o funcționalitate pedagogică dublă, deoarece va fi necesară 
inculcarea progresivă în mentalul colectiv a abordării bilaterale a 
relațiilor lingvistice şi a noţiunii de limbă personală de adopție, 
urmată de abordarea practică a diverselor implicaţii, în special în 


domeniul învățământului. 

Pentru Europa, toate acestea vor putea fi asimilate unui 
şantier de proporții majore, însă suntem convinşi că participarea 
noastră este fără îndoială obligatorie şi că rezultatele materiale şi 
morale vor justifica în mare parte eforturile necesare. Astfel, pentru a 
reveni asupra întrebărilor care au fost adresate grupului nostru de 
reflecţie, răspunsul nostru este cât se poate de clar: o gestionare 
judicioasă şi imaginativă a diversității lingvistice poate în mod efectiv 
să favorizeze integrarea europeană, să promoveze spiritul civic şi 
sentimentul de apartenență la Uniune; ea poate, de asemenea, să 
contribuie în măsură semnificativă la dialogul între culturi şi la 
coexistența armonioasă a acestora, atât în raport cu restul lumii cât şi 
în interiorul propriilor noastre societăți. Aceasta ar putea chiar da un 


nou avânt procesului de construcție europeană, un nou suflu. 

Multumiri 


Cei zece membri ai grupului doresc să adreseze sincere mulțumiri tuturor 
persoanelor care, din partea Comisiei Europene, au facilitat lucrările acestora şi au 
contribuit la reflectarea lor, în special domnului Leonard Orban, Comisar pentru 
multilingvism, doamnei Odile Quintin, Director general pentru educaţie şi cultură, 
doamnelor Patricia Bugnot, Catulina Soares Guerreiro, Alison Crabb, domnilor Vladimir 
Sucha, Pietro Petrucci, Harald Hartung, Diego Marani şi Yves Le Lostecque, precum şi 
întregii echipe de interpreți şi traducători. 

Mulţumiri speciale doamnei Teresa Condeco care a asigurat cu eficienţă şi tact 


direcția administrativă a Grupului. 

